Toshkentda mast haydovchi boshqaruvidagi Epica ag‘darilib ketdi (video)

24-may kuni soat 00:15 larda Toshkentning Muqimiy va Bunyodkor ko‘chalari kesishmasida Epica avtomobili ishtirokida yo‘l-transport hodisasi sodir bo‘ldi, deb xabar beradi poytaxt IIBB axborot xizmati.

Ma’lum qilinishicha, avariya vaqtida haydovchi spirtli ichimlik ta’sirida bo‘lgani sabab boshqaruvni yo‘qotgan va avtomobil ag‘darilib ketgan.
YTH oqibatida 32 yoshli haydovchi, shuningdek, 31 va 33 yoshli ikki nafar yo‘lovchi turli tan jarohatlari bilan shifoxonaga yetkazilgan. Ta’kidlanishicha, YTH joyida transport vositasini boshqarish huquqini beradigan haydovchilik guvohnomasi va boshqa hujjatlar topilmagan.

Holat yuzasidan Toshkent shahar IIBB Tergov boshqarmasi tomonidan tergovga qadar tekshiruv o‘tkazilmoqda.
Avvalroq Toshkentda mashina boshqarish huquqidan mahrum qilingan Spark haydovchisi piyodani urib yuborgani, Ohangaronda bir-biri bilan to‘qnashgan “KamAZ” va Lacetti to‘liq yonib ketgani, Navoiyda mast piyodani mashina urib ketishi oqibatida jabrlanuvchi shifoxonada vafot etgani to‘g‘risida xabar berilgandi.